Lausunto hallituksen esityksestä laiksi poliisin hallinnosta annetun lain muuttamisesta

Sisäasianministeriö on pyytänyt Hämeen liitolta 21.11.2012 saapuneella lausuntopyynnöllä lausuntoa hallituksen esitysluonnoksesta laiksi poliisin hallinnosta annetun lain muuttamisesta. Lausunnon antamisen määräaika on 26.11.2012.

Asian on valmistellut yhteysjohtaja Jouko Ylipaavalniemi, 03 647 4041.

Esitys	Jouko Ylipaavalniemi: Maakuntajohtaja päättää, että Hämeen liitto antaa lakiesityksestä seuraavan lausunnon:

Lakiesityksen mukaan laista poistetaan maininta liikkuvasta poliisista. Lisäksi tarkoituksena on, että aluehallintovirastoissa ei enää olisi poliisin vastuualueita. Poliisiyksiköiden ja aluehallintovirastojen yhteistyöstä säädettäisiin uudelleen lain 1 a §:ssä, jonka mukaan aluehallintovirastoilla olisi keskeinen rooli viranomaisyhteistyössä

Hämeen liitto pitää tärkeänä, että poliisin toiminnassa ja viranomaisyhteistyössä säilyy hyvä alueellinen tuntemus ja turvallisuusasioiden kokonaisvaltainen tarkastelu. Lisäksi poikkeusoloissa fyysiset etäisyydet ovat yhteistyön toimivuuden kannalta riskitekijä, joka on otettava huomioon hallinnon organisoimisessa.

Hämeen liitto pitää aluehallintoviraston ja poliisin yhteistyötä merkittävästi edistävänä sitä, että aluehallintovirasto ja pääpoliisiasema sijaitsevat samalla paikkakunnalla. 

Hämeen liitto pitääkin ehdottoman tärkeänä sekä yleisen turvallisuuden että eriasteisten poikkeusolojen ja yhteiskunnan toimivuuden sekä liikenneturvallisuuden ylläpitämisen kannalta, että paikallisen poliisitoimen toimintaedellytyksiä jatkossa vahvistetaan ja toimipaikkaverkon kattavuus turvataan. 

Paikallispoliisin tehtävien lähtökohtaista yhtenäistämistä Hämeen liitto pitää esityksen mukaisen organisointimuutoksen linjan mukaisena ja kannatettavana. Toiminnalliselta kannalta on kannatettava kehityssuunta, että eritystehtävien määrittelyä jatkossa tehdään Poliisihallituksessa, mutta kuitenkin niin, että Poliisihallituksen on aiheellista erityistehtäviä määritellessään varata valtakunnallisen koordinoinnin lisäksi ko. alueen viranomaisille mahdollisuus esittää paikallinen näkemyksensä. Poliisilaitosten erikoistuminen voisi myös mahdollistaa paikallisen poliisin säilymisen ja rakenteilla olevien toimitilojen optimaalisen käytön. 
Päätös	Maakuntajohtaja päätti esityksen mukaisesti.

Timo Reina	Jouko Ylipaavalniemi
maakuntajohtaja	yhteysjohtaja

Jakelu	Sisäasiainministeriö